सलविंदर सिंह के घर NIA का छापा
गुरदासपुर:Jan-21(Rakesh Thakur)
एनआईए ने पठानकोट हमले के मामले में संदेह के घेरे में आए पंजाब पुलिस के अधिकारी सलविंदर सिंह के ठिकानों समेत आधा दर्जन स्थानों पर छापे की कार्रवाई की है. सलविंदर के कुक मदन गोपाल और दोस्त राजेश वर्मा के घरों पर भी छापे मारे गए हैं.एनआईए की टीम गुरुवार सुबह करीब नौ बजे अमृतसर में मौजूद गुरदासपुर के पूर्व एसपी सलविंदर सिंह के घर पहुंची और वहां जाकर तलाशी ली. एनआईए की टीम ने अमृतसर में सलविंदर के घर के अलावा एक और जगह छापा मारा.इसके साथ ही एनआईए की एक टीम गुरदासपुर पहुंची और वहां 4 जगहों पर छापे की कार्रवाई को अंजाम दिया. इन सभी ठिकानों पर भी देर तक तलाशी ली गई.एनआईए की टीम पठानकोट हमले में सलविंदर की भूमिका को लेकर जांच पड़ताल कर रही है. इसी के चलते बुधवार को दिल्ली की सीएफएसएल लैब में सलविंदर का लाई डिटेक्टर टेस्ट भी किया गया था.